钦定古今图书集成/明伦汇编/氏族典/第297卷 > 《廖用贤尚友录》 > 羊祜
## 钦定古今图书集成/明伦汇编/氏族典/第297卷 > 《廖用贤尚友录》 > 羊祜

按《晋书羊祜传》：“祜字叔子，泰山南城人也。蔡邕外孙，
景献皇后同产弟。文帝为大将军，征拜中书侍郎，迁
给事中、黄门郎，徙秘书监。武帝受禅，以佐命勋，进号
中军将军，加散骑常侍，进爵为侯。帝将有灭吴之志，
以祜为都督荆州诸军事。祜率兵出镇南夏，开设庠
序，绥怀远近，甚得江汉之心。在军常轻裘缓带，身不”
被甲，铃阁之下，侍卫者不过十数人。每与吴人交兵，
克日方战，不为掩袭之计。将帅有欲进谲诈之策者，
辄饮以醇酒，使不得言。与陆抗相对，使命交通。会益
州刺史王濬征为司农，祜知其可任，因表留濬监益
州诸军事，加龙骧将军，密令修舟楫，为顺流之计。祜
缮甲训卒，广为戎备。至是上疏谋平吴，帝深纳之。会
吴人寇弋阳、江夏，祜寝疾，求入朝，面陈伐吴之计。帝
欲使祜卧护诸将。祜曰：“取吴不必须臣自行，但既平
之后，当劳圣虑耳。”疾渐笃，乃举杜预自代。寻卒。南州
人征市，日闻祜丧，莫不号恸罢市，巷哭者声相接，吴
守边将士亦为之泣。其仁德所感如此。无子，帝以祜
兄子暨为嗣。暨以父没不得为人后。帝又令暨弟伊
为祜后，又不奉诏。帝怒，并收免之。太康二年，以伊弟
篇为钜平侯，奉祜嗣，早卒。孝武太元中，封祜兄元孙
之子法兴为钜平侯，以桓元党诛，国除。